'S muess jede Mensch e Chrüzli ha,  's git Freud und Leid uf Ärde.  Nur wär sich guet dri schicke cha,  het's Züg zum glücklich wärde ! -    'S muess jede Mensch e Wörtli ha,  wenn öbber chunnt go chlaage -  e lieb's, e guet's - er hebt sich dra -  schöpft Muet - und 's hilft em trage !   -  'S muess jede Mensch e Freudli ha,  suscht duet si Härz versuure. -  Wer froh sii und no lache cha,  dä brucht me nit z'beduure.    'S muess jede Mensch e Tränli ha,  in Freud, in Leid und Schmärze,  denn jedi Träne - dänket dra,  quillt us em diefschte Härze ! -    'S muess jede Mensch e Gwüsse ha:  an Liib und Seel verlore  goht, wer sich nümm dra halte cha -  er isch umsunscht gebore.